- Når jeg taler om alkoholfri øl i dag, fungerer det som en magnet. Folk vil høre om det. Og de vil smage.

Ordene kommer fra Henrik Wiese, stifter af ølproducenten TeeDawn, som en reaktion på, at vi drikker fem gange så meget alkoholfri øl, som vi gjorde for fem år siden.

Det viser nye tal fra Bryggeriforeningen.

Alkoholfri øl i Danmark En øl må ifølge dansk lovgivning betegnes som alkoholfri, hvis alkoholprocenten er på 0,5 eller derunder. Lovgivningen tillader en lille mængde alkohol, fordi der kan forekomme restalkohol i gærede sukkerstoffer i føde- og drikkevarer. Salg af alkoholfri øl: 2013: 1.071.000 liter

2014: 938.700 liter

2015: 2.453.000 liter

2016: 2.793.000 liter

2017: 3.283.000 liter

2018: 4.319.000 liter

2019: 4.699.000 liter* *Opgjort for perioden 1. november 2018 til 1. november 2019. Kilde: Bryggeriforeningen

Fra den 1. november 2018 til den 1. november 2019 blev der hældt 4.699.000 liter alkoholfri øl ned i de tørstige danske ganer.

I 2014 var det 938.700 liter.

Samme år startede Henrik Wiese og et par investorer TeeDawn. Dengang var der ikke så mange, der lyttede.

- Vi kæmpede hårdt de første tre-fire år, og vi har taget rigtig mange tæsk som en af pionererne inden for alkolfri og lavalkoholiske øl, siger Henrik Wiese.

- I starten gik folk en stor bue uden om mig, når jeg forsøgte at overbevise dem om, at de kunne få en god sanseoplevelse uden alkohol. Heldigvis var der nogle folk i restaurationsbranchen og detailhandlen, der kiggede på sundhedsmønstre og troede på, at alkoholfri øl ville blive populære.

'Det smager bedre'

Og man kan faktisk få en god smagsoplevelse med alkoholfri øl. Det bekræfter den måske ypperste ølinstans i Danmark, nemlig Danske Ølentusiaster, som bryster sig af at være en uafhængig forbrugerorganisation.

- Alkoholfri øl er begyndt at smage bedre. Det er forudsætning nummer ét for, at vi gider drikke det, siger Danske Ølentusiasters landsformand, Klaus Rehkopff.

- Der var også alkoholfri øl for 30 år siden, men der smagte de ikke særlig godt.

Klaus Rehkopff har selv alkoholfri øl i køleskabet og understreger, at de ikke kun bliver knappet op, når han er løbet tør for de andre.

- Man kan sagtens få gode smagsoplevelser med alkoholfri øl, siger Klaus Rehkopff.

Det er blevet socialt acceptabelt at drikke alkoholfri øl. Og det er blevet helt okay at sige nej til alkohol. Klaus Rehkopff, Danske Ølentusiasters landsformand

Alkoholikerdrik

Og der bliver ikke længere set skævt til folk, der vælger alkoholfri øl.

Det ville der måske være blevet for 20-30 år siden, pointerer Klaus Rehkopff, hvis man fandt på at knappe en øl uden procenter op. Så blev man nærmest betragtet som alkoholiker på afvænning.

Tidligere var man jo alkoholiker, hvis man drak en Super Light (øl uden alkohol), og der var ikke så mange andre muligheder. Anne Glad, livsstilsekspert

- Det er blevet socialt acceptabelt at drikke alkoholfri øl. Og det er blevet helt okay at sige nej til alkohol. Nu er det meget almindeligt, at der er alkoholfri alternativer, når man er til fest, siger landsformanden for Danske Ølentusiaster.

Derudover er der blevet hældt nogle velsmagende sager i kedlerne rundt omkring i Danmark i de seneste år.

- De danske bryggerier har virkelig oppet sig. Det betyder også noget for salget, at det er danske øl, for folk vil gerne støtte lokale bryggerier, siger Klaus Rehkopff.

En af udfordringerne ved alkoholfri øl er, at det kan være svært at binde smagen i en øl sammen uden alkohol. Men det er noget, der arbejdes på, understreger Bryggeriforeningens direktør, Niels Hald.